Document ID: 32005D0408

KOMISJONI OTSUS,
11. november 2003,
mis kuulutab koondumise Euroopa ühisturuga ja Euroopa majanduspiirkonna lepinguga kokkusobivaks
(Kohtuasi COMP/M.2621 - SEB/Moulinex)
(teatavaks tehtud numbri K(2003) 4157 all)
(Ainult prantsuskeelne tekst on autentne)
(EMPs kohaldatav tekst)
(2005/408/EÜ)
11. novembril 2003 võttis komisjon vastu otsuse, mis puudutas üht nõukogu määruse (EMÜ) nr 4064/89 kohaldamisega seotud kohtuasja 21. detsembrist 1989, mis käsitles kontrolli kehtestamist ettevõtjate koondumiste üle, (1) eriti aga selle määruse artiklit 8 lõige 2. Selle otsuse tervikteksti mittesalajane versioon on kohtuasja autentses keeles ning komisjoni töökeeltes kättesaadav DG COMP veebiaadressil: http://europa.eu.int/comm/competition/index_en.html
(1)
Käesolev kohtuasi puudutab kontrolli omandamist ettevõtja Moulinex teatud varade üle ettevõtte SEB poolt (brandid, teatud tootmisrajatised ja turundusega tegelevad tütarettevõtted), millest teatati komisjonile 13. novembril 2001 vastavalt määruse (EMÜ) nr 4064/89 artiklile 4.
(2)
SEB ja Moulinex on Prantsuse ettevõtjad, mis tegutsevad väikeste elektriliste majapidamismasinate sektoris. Mõlemal on antud sektoris ülemaailmne haare. SEB turustab oma kaupu põhiliselt kahe üleilmselt tuntud brandi, “Tefal” ja “Rowenta” all ning Moulinex põhiliselt rahvusvaheliste brandide “Moulinex” ja “Krups” all.
(3)
Moulinexi varade omandamine SEBi poolt toimus Moulinex kontserni tervendamismenetluse raames. Käesoleva koondumise kohta võttis komisjon 8. jaanuaril 2002 vastu kaks otsust. Esimesega neist suunas komisjon koondumise mõjude Prantsuse turule käsitlemise Prantsusmaa pädevatele asutustele vastavalt koondumismääruse artiklile 9. Teise otsusega, vastavalt koondumismääruse artikkel 6 lg-le 2 lubas komisjon koondumist teistes riikides tingimusel, et brandi “Moulinex” litsents antakse sõltumatutele kolmandatele isikutele üheksas Euroopa majanduspiirkonna riigis (Belgias, Norras, Madalmaades, Saksamaal, Austrias, Portugalis, Rootsis, Taanis ja Kreekas). Euroopa ühenduste esimese astme kohus tühistas viimase otsuse riikide suhtes, kelle suhtes ei olnud kohustusi võetud, nimelt Hispaania, Soome, Iirimaa, Itaalia ning Ühendkuningriigi suhtes. (2) Käesoleva otsusega vaadatakse uuesti läbi antud tehingu mõju konkurentsile viies viimatimainitud riigis.
(4)
Ettevõtjate koondumisi käsitlev nõuandekomitee jõudis oma 120. koosolekul 3. novembril 2003 ühehäälselt heakskiitvale arvamusele komisjoni koondamist lubava otsuse eelnõu kohta.
(5)
4. novembri 2003 aruandes leidis ärakuulamise eest vastutav ametnik, et asjassepuutuvate isikute ja kolmandate isikute ärakuulamisõigust on järgitud.
I. ASJAOMASTE TURGUDE MÄÄRATLUS
(6)
Otsus piiritleb kaupade turgu väikeste elektriliste majapidamismasinate kategooriate alusel, kuna majapidamismasinatel on igaühel kindel kasutusala ja otstarve. Kokku on kaubaturgusid kolmteist: fritüürid, miniahjud, rösterid, võileiva- ja vahvliküpsetajad, masinad mitteametlike einete tarvis, barbecue-elektrigrillid, grillid sisetingimustes kasutamiseks, riisikeetjad ja riisi aurutajad, filterkohvimasinad, veekeetjad, espressomasinad, köögikombainid, triikrauad/aurutriikrauad ning hügieeni ja kosmeetika masinad.
(7)
Turgude territoriaalne ulatus piirdub ühe riigiga. Ühendkuningriigi ja Iirimaa turutingimused on siiski samasugused. Kuna brandid ja hinnatasemed on neis riikides identsed, ei tohi nendest riikidest ühte tarnijad arendada sõltumatut hinnapoliitikat, arvestamata naaberriiki saadetavate tellimustega. Need kaks riiki moodustavad seega antud kaupade osas ühe ja sama geograafilise turu.
II. TURGUDE ANALÜÜS
(8)
Ettevõtja SEB konkurentsipositsiooni vaadeldakse järgmiste riikide või territooriumide puhul: Hispaania, Soome, Itaalia ning Ühendkuningriik/Iirimaa.
Moulinexi konkurentsivõime
(9)
Võrreldes aastaga 2000 langes Moulinexi läbimüük aastatel 2001 ja 2002 tugevalt ettevõtjate kontserni pankrotist tulenevate raskuste tõttu. Komisjon uuris, kas antud langus oli struktuuriline või on Moulinex suuteline oma endist positsiooni tagasi võitma.
(10)
Turu-uuringust selgub, et Moulinexi kaotatud turuosa tagasi võitmine ei sõltu üksnes brandide väärtusest, mida toob koondumine kaasa, vaid ka muudest teguritest nagu tema uue omaniku suutlikkus innovatsiooni, kaubanduse ja rahanduse vallas. Konkurentsianalüüsis arvesse võetavat turuosa tagasi võitmise võimet kahandab seega teiste tegurite mõju, millel puudub otsene põhjuslik seos antud koondumisega.
(11)
Lisaks nendib komisjon, et kui lõpetada brandi Moulinex kasutamine, oleks 2000. aasta turuosa tagasi võitmise võimalikkus väga väike. Sama juhtuks olukorras, kus tema turuosa hõivaksid väikeste elektrimasinate turul tugevad konkurendid nagu Philips, Braun või Delonghi ja/või Moulinexi või Krupsi brandide käsitlemisega turustajate poolt mitte vältimatult vajalike brandidena.
Analüüsi meetod
(12)
Iga asjasse puutuva turu kohta tegi komisjon kindlaks turuosad, lähtudes enamiku turulolevate konkurentide avaldatud müügituludest.
(13)
Otsus käsitleb äritegevuse mõju igal vaatlusalusel territooriumil nii horisontaalsest vaatenurgast (uue üksuse ühendatud jõu mõju turgude kaupa) kui ka mittehorisontaalsest vaatenurgast (uue üksuse ühendatud võimsuse mõju väikeste elektriliste majapidamismasinate sektorile tervikuna ka juhul kui konkreetsel turul ei esine kattumist).
(14)
Selleks, et SEBi ja Moulinexi varade ühendamine tooks kaasa mittehorisontaalset negatiivset mõju konkurentsile, on vaja, et:
-
uus äriüksus omaks brandide valikut, mis võimaldaks tal kätte võita märkimisväärne konkurentsieelis väikeste elektrimasinate turul,
-
äriüksusel oleks jõupositsioon turgudel, kus ta võiks luua või tugevdada valitseva ettevõtja seisundit muudel turgudel. Need jõupositsioonid võivad tekkida koondumise tulemusel või kummagi osapoole algatusel.
(15)
Horisontaalset mõju analüüsides liigendas komisjon oma otsuse järgnevalt: i) turud, millest vähem kui 25 % kuulub osapooltele, ii) turud, kus pole märkimisväärseid turuosade kattumisi ning iii) turud, kus esineb märkimisväärset turuosade kattumist ja mille kombineeritud turuosa ületab 25 %.
(16)
Selline jaotus võimaldab esitada alljärgneva tabeli.
Turud, millest vähem kui 25 % kuulub osapooltele
Turud, kus pole märkimisväärseid turuosade kattumisi
Turud, mille kombineeritud turuosa ületab 25 %
Hispaania
Espressomasinad, kohvimasinad, barbecue-elektrigrillid/elektrigrillid, aurukeetjad, võileivagrillid/vahvliküpsetajad, fritüürid, triikrauad/aurutriikrauad, kosmeetika ja hügieeni masinad.
Köögikombainid, masinad mitteametlike einete tarvis.
Rösterid, veekeetjad, miniahjud.
Soome
Triikrauad/aurutriikrauad, aurukeetjad, rösterid, kohvimasinad, fritüürid, masinad mitteametlike einete tarvis, kosmeetika ja hügieeni masinad.
Espressomasinad, barbecue-grillid/elektrigrillid, köögikombainid.
Miniahjud, veekeetjad, võileivagrillid/vahvliküpsetajad.
Itaalia
Espressomasinad, fritüürid, miniahjud, rösterid, kosmeetika ja hügieeni masinad.
Veekeetjad, masinad mitteametlike einete tarvis, võileivagrillid/vahvliküpsetajad, aurukeetjad, köögikombainid, triikrauad/ aurutriikrauad, kohvimasinad, barbecue-grillid/elektrigrillid.
Ühendkuningriik/Iirimaa
Rösterid, veekeetjad, miniahjud, kohvimasinad, võileivagrillid/vahvliküpsetajad, barbecue-grillid/ elektrigrillid, köögikombainid, kosmeetika ja hügieeni masinad.
Espressomasinad, triikrauad/aurutriikrauad.
Masinad mitteametlike einete tarvis, aurukeetjad, fritüürid.
(17)
Käesoleva kokkuvõtte jaoks piisab kolmandasse kategooriasse kuuluvate turgude üksikasjalikust kommenteerimisest. Otsus kinnitab valitseva ettevõtja seisundi loomise või tugevdamisega seotud riskide puudumist turgudel, kus osapooltele kuulub vähem kui 25 % turuosast ja turgudel, kus pole märkimisväärset turuosade kattumist.
A. Hispaania turud
(18)
Väikeste elektriliste majapidamismasinate turgudel on pakkujateks tugeva rahvusvahelise esindatusega konkurendid nagu Philips ([15-20] % elektriliste majapidamismasinate läbimüügist), SEB [10-20] %* (3), Braun [15-20] %, BSH [0-5] %, De Longhi [0-5] %. Kohalike ettevõtjate üldine esindatus on väiksem: Taurus [5-10] %, Jata, Solac ja Fagor (igaüks [0-5] %).
(19)
Nõudmine on koondunud pigem alljärgnevate turustamistüüpide ümber: hüpermarketid (Carrefour, Auchan, Hipercor), kaubamajad (El Corte Ingles), erikauplused (Media Markt) ja traditsiooniline väikekaubandus, millest suurem osa tegutseb varustajate (Densa, Gentesa, Segesa) ümber.
(20)
Moulinexi läbimüük langes aastatel 2000-2002 märgatavalt. See tagasilangus puudutab vähemalt 20 % läbimüügist igal vaatlusalusel turul. Ehkki Moulinexi ja Krupsi maine lõppkasutajate silmis oluliselt ei kannatanud, näib nende brandide turu tagasi võitmise võimet piiravat uue üksuse konkurentide positsioonide konsolideerimine.
(21)
Valitseva ettevõtja seisundi loomise või tugevdamise riske võib pidada mitteoluliseks järgmistel turgudel (kus kombineeritud turuosa ületab 25 % ning esineb märgatavat kattumist): rösterid, veekeetjad ja miniahjud.
(22)
Rösterite ja veekeetjate turul hoiab SEB enda käes [20-30] %* turuosast. Koondumine ei vii vältimatult vajalike brandide ühinemiseni (rösterite osas on vältimatult vajalik brand üksnes Moulinex ja veekeetjate osas Tefal). SEBi ja Moulinexi ühinemist tasakaalustavad olulise turuosaga (maksimaalselt [15-20] %) ning tuntud brandidega konkurendid. Seetõttu on vähetõenäoline, et Moulinex saaks tagasi oma 2000. aasta konkurentsipositsiooni. Igal juhul võib välistada, et kombineeritud turuosaga [25-35] %, mittehorisontaalse mõju puudumisel ja tugevate konkurentide olemasolul võiks koondumine viia valitseva ettevõtja seisundi loomise või tugevdamiseni turgudel.
(23)
Miniahjude turul on SEBi positsioon tugevam. Arvutused näitavad, et uus äriüksus saaks enda kätte [30-40] % Hispaania turust. Tema põhikonkurendid on De Longhi [20-25] %, Jata [5-10] %, Ufesa ja Severin (igaüks [5-10] %). Ehkki nende ettevõtjate turuosad on väiksemad kui uuel äriüksusel, on neil vältimatult vajalikud brandid ning pakuvad suurt valikut kõiki turul saada olevad mahtusid (10/12 liitrit, 18 /20 liitrit, 26/28 liitrit). Lisaks näitavad hinnad antud turul langustendentsi, innovatsioon on korrapärane ja tõkked turule pääsemiseks madalad. Peale selle on grilliga mikrolaineahjud, ehkki need ei ole antud turul esindatud, konkurentsile oluliseks piiranguks ning brandil Moulinex on 2000. aasta positsiooni tagasi võitmine vähetõenäoline.
(24)
Koondumine ei võimalda uuel äriüksusel saada kasu mittehorisontaalsetest teguritest. Brandide valik ja jõuseisund teatud turgudel ei ole mõjuteguritest kasu saamiseks piisavad, pidades seejuures silmas konkurentide seisundit nimetatud aspektides.
(25)
Eelnevat arvesse võttes ei loo ega tugevda eelseisev tehing valitseva ettevõtja seisundit, mis oleks märkimisväärseks takistuseks konkurentsile Hispaania väikeste elektriliste majapidamismasinate turul.
B. Soome turud
(26)
Üldiselt on SEB ([5-10] %* läbimüügist väikeste elektriliste majapidamismasinate turul) Soome turul alles kolmandal kohal Brauni [10-15] %* ja Philipsi [25-30] %* järel. Uue äriüksusega võrdväärset positsiooni hoiab AEG ([5-10] %*. Severin, De Longhi, BSH ning Soome ettevõtted nagu OBH/Nordica ja Rommelsbacher on samuti esindatud, kuid väiksema turuosaga (0-5 % igaüks) ning omavad olulist positsiooni teatud kitsastel turgudel.
(27)
Soomes on turustamine üks Euroopa kontsentreeritumaid - Kesko ja E.Partners turustavad kumbki lõpptarbija seisukohast keskmiselt [20-25] %* läbimüügist. Samuti on tugevalt esindatud Stockmann - [15-20] %*.
(28)
Moulinexi läbimüük vähenes aastatel 2000-2002 dramaatiliselt (vähemalt 50 %-line langus igal nimetatud turul). On vähetõenäoline, et ta võiks kaotatud turuosa tagasi võita, arvestades i) languse ulatust ja ii) mainekaid brande omavate konkurentide positsioonide konsolideerimist.
(29)
Valitseva ettevõtja seisundite loomise või tugevdamise riskid on hajutatud järgmistel turgudel (kus kombineeritud turuosa on suurem kui 25 % ja esineb märkimisväärset kattumist): miniahjud, veekeetjad ja võileivagrillid/vahvliküpsetajad.
(30)
Miniahjude ja võileivagrillide/vahvliküpsetajate turud kuuluvad sellesse kategooriasse tänu äriüksusele kuulunud suurtele turuosadele aastal 2000 (vastavalt [40-50] %* ja [20-30] %*). Kuid sellest ajast alates on positsioonid märgatavalt taandunud, langedes aastal 2002 turuosani [0-10] %* kummalgi turul. Lisaks on Severini turuosa miniahjude osas kasvanud [30-35] %-lt [50-55] %ni ning mitmed ettevõtjad pakuvad tarbijatele brande, mida peetakse vältimatuteks vajalikeks võileivagrillide ja vahvliküpsetajate turul. Lisaks tasub märkida, et Moulinex on hetkel miniahjude turult taandunud.
(31)
Veekeetjate turul on uus äriüksus jäänud peamiseks ettevõtjaks turuosaga [30-40] %* nii aastal 2000 kui ka aastal 2002. Seisundi stabiilsust seletab tõsiasi, et SEBi läbimüügi kasv kompenseeris Moulinexi nõrgenemise. Philips [20-25] % ning vähemal määral ka Braun ja Severin on tugevad konkurendid, kellel on vältimatult vajalik brand, mis Moulinexi raskuste tõttu tugevnes ja suutis uuele äriüksusele vastukaaluks olla. Moulinexile ei viidata harilikult kui vältimatult vajalikule brandile ning see muudab ta konkurentsipositsiooni tagasi võitmise vähetõenäoliseks.
(32)
Ühinemine ei võimalda uuel äriüksusel saada kasu mittehorisontaalsetest teguritest. Brandide valik ja jõuseisund teatud turgudel ei ole kasusaamiseks piisavad, kui silmas pidada konkurentide seisundit nimetatud aspektides.
(33)
Eelnevat arvesse võttes ei loo ega tugevda eelseisev tehing valitseva ettevõtja seisundit, mis oleks märkimisväärseks takistuseks konkurentsile ühisturul või suurel osal sellest ja Soome väikeste elektriliste majapidamismasinate turul.
C. Itaalia turud
(34)
Pakkumist Itaalia väikeste elektriliste majapidamismasinate turgudel iseloomustab De Longhi tugev esindatus ([20-30] %* läbimüügist väikeste elektriliste majapidamismasinate turul), kellele järgneb uus ühinenud äriüksus SEB/Moulinex ([15-25] %*) ning seejärel Braun ja Philips (kumbki [5-15] %*). BSH hoiab väiksemat turuosa (alla 5 %). Riigisiseste ettevõtjate esindatus on üldiselt väiksem, kuid siiski võivad nad teatud turgudel hõivata olulisi positsioone. Olgu näidetena toodud Imetec (köögikombainid ja võileivagrillid/vahvliküpsetajad), Polti (triikrauad) ja Saeco (70 % espressomasinate turust).
(35)
Nõudluse ülesehitus on võrreldav pakkumise omaga, kuid vähem kontsentreeritult. Ligi kaks kolmandikku turustamisest toimub suurturustajate, kaubanduskeskuste või spetsialiseerunud turustajate kaudu.
(36)
Moulinexi läbimüük langes aastatel 2000-2002. Tema turuosa positsiooni tagasi võitmise võimet näib tugevalt kammitsevat vältimatult vajalikke brande omavate konkurentide olemasolu, kes kasutasid turule sisenemiseks või seisundi tugevdamiseks ära Moulinexi majandusraskusi.
(37)
Valitseva ettevõtja seisundi loomise või tugevdamise riskid on turgudel üldiselt hajutatud, kusjuures turuosa ületab 25 % ja turud kattuvad märgatavalt. See puudutab triikraudu/aurutriikraudu, veekeetjaid, masinaid mitteametlike einete tarvis, võileivagrille/vahvliküpsetajaid, köögikombaine, kohvimasinaid, barbecue-grille/elektrigrille ja aurukeetjaid.
(38)
Kaheksast nimetatud turust on uue äriüksuse positsioon kõige nõrgem triikraudade/aurutriikraudade turul läbimüügiga [20-30] %*, mis on võrreldav De Longhi tasemega. Väärib märkimist, et Moulinex on siin traditsiooniliselt nõrk ettevõtja nii aastal 2000 kui ka 2002. Tema toodete läbimüüki ei soodusta vältimatult vajaliku brandi positsioon. Samas ohustab uue äriüksuse positsiooni konkureerivate kontsernide positsioon. Philipsi, Imeteci ja Polti käes on igaühel [10-15] % turust koos vältimatult vajalike brandidega. Uus äriüksus ei saa antud konkurentsi tõttu ainuüksi koondumisest tulenevalt lisada oma vältimatult vajalikke brande olemasolevate vältimatult vajalike brandide loetellu (Rowenta ja vähemal määral Tefal).
(39)
Veekeetjate, mitteametlike einete masinate, võileivagrillide/vahvliküpsetajate, köögikombainide, kohvimasinate ja barbecue-grillide/elektrigrillide turul ulatub uue äriüksuse turuosa [25-35] %ni. Nii on ta neil turgudel suurim ettevõtja. Igal nimetatud turul peab ta võistlema konkurentidega, kellel on samuti märkimisväärne turuosa ja tuntud brandid. Konkurendid varieeruvad vastavalt turule, kuid enamasti on tegemist traditsiooniliste rahvusvaheliste ettevõtjatega (veekeetjate, võileivagrillide/vahvliküpsetajate ja köögikombainide puhul Philips; veekeetjate, võileivagrillide/vahvliküpsetajate, köögikombainide ja kohvimasinate puhul Braun; mitteametlike einete masinate puhul Severin; võileivagrillide/vahvliküpsetajate, köögikombainide ja barbecue-grillide/elektrigrillide puhul De Longhi) või kohalike ettevõtjatega (Imetec võileivagrillide/vahvliküpsetajate turul). Üldjuhul ei hõlma ühinemine kaht vältimatult vajalikku brandi neil turgudel. Teatud turgudel on komisjon viinud läbi üksikasjalikuma analüüsi (hinnaklasside või toodete tüüpide kaupa), et saada kinnitust ülemaailmse turu osas läbi viidavale analüüsile.
(40)
Kõige soodsam on uue äriüksuse positsioon aurukeetjate turul [35-45] %ga läbimüügist. Tänu SEBi läbimüügi paranemisele on see 2000. aasta tulemustega võrreldes 20 % võrra tõusnud. Mõningate tegurite tõttu on komisjon pidanud selle seisundi osas tehtud järeldusi korrigeerima. Esmalt teostab uue äriüksuse põhilist läbimüüki turustaja Esselunga oma püsiklientidele. Järelikult sõltub SEB olulisel määral sellest ainsast turustajast. Lisaks ei too Moulinex enam uusi tooteid turule ja kogu tema läbimüük tuleneb tagavarade ammendamisest. Samuti näib, et SEBil pole kavas Moulinexi tooteid uuesti turule viia, kuna too ei ole Itaalia turul vältimatult vajalik brand. Ka konkurendid on teinud läbi arengu, näiteks Braun [10-15] % ja Girmi [5-10] % on suutnud oma läbimüügi kahe aasta jooksul kolmekordistada.
(41)
Ühinemine ei võimalda uuel äriüksusel saada kasu mittehorisontaalsetest teguritest. Brandide valik ja jõuseisund teatud turgudel ei ole kasusaamiseks piisavad, kui silmas pidada konkurentide seisundit nimetatud aspektides.
(42)
Eelnevat arvesse võttes ei loo ega tugevda eelseisev tehing valitseva ettevõtja seisundit, mis oleks märkimisväärseks takistuseks konkurentsile ühisturul või suurel osal sellest ja Itaalia väikeste elektriliste majapidamismasinate turul.
D. Ühendkuningriigi ja iirimaa turud
(43)
Neis riikides on suur hulk tarnijaid, kelle turuosa on laias laastus ühesugune, kõikudes 10 % ümber. Tegemist on Brauni, Sebi, Philipsi, De Longhi, Morphy Richardsi ja Saltoniga. Veidi väiksemat turuosa omavad BSH ja Home Product International (umbes 5 %). Briti turu omapära seisneb kohalike ettevõtjate nagu Morphy Richards, Salton ja teatud määral Home Product International olemasolus ja maines.
(44)
Turustamine on väga kontsentreeritud sel alal tegutseva põhilise ettevõtja Argose tõttu ([30-35] %* turust). Poole läbimüügist teostavad esimesed viis turustajat.
(45)
Moulinexi läbimüük langes märgatavalt aastatel 2000-2002, sealjuures vähemalt 30 % igal turul ja enam kui 50 % enamikul turgudel. Uuel äriüksusel on vähe võimalusi oma 2002. aasta seisundi taastamiseks, kuna briti turul valitseb tugev konkurents. Moulinexile viidatakse kui teisejärgulisele brandile, samas on tõusnud Krupsi läbilöögivõime, kuid viimane piirdub üksikute turgudega nagu näiteks espressomasinad.
(46)
Valitseva ettevõtja seisundi loomise või tugevdamise riskid on enamikul turgudest hajutatud, kusjuures turuosa ületab 25 % ja turud kattuvad märgatavalt. See puudutab masinaid mitteametlike einete tarvis, aurukeetjaid ja fritüüre.
(47)
Nimetatud kolme turu puhul on Moulinexi seisund aastatel 2000-2002 märgatavalt langenud. Turuosa vähenes [5-15] %-lt* alla 5 %ni või kadus Moulinexi turult lahkumisel täiesti (masinad mitteametlike einete tarvis). Kuigi SEBi turuosa on märkimisväärne ([30-35] % aurukeetjate puhul, [25-35] % fritüüride puhul ja [10-15] % masinate puhul mitteametlike einete tarvis), ei tugevne ta seisund ühinemise tõttu. Igal turul peab ta võistlema vältimatuilt vajalikke brande omavate konkurentidega ning konkurents ei luba tal tulla turule uute vältimatult vajalike brandidega. Seejuures on neile turgudele ilmunud uusi ettevõtjaid, näiteks aurukeetjate turul Russel Hobbs, Hinari ja Magimix. Nende ettevõtjate läbimüük ületas otsekohe Moulinexi 2000. aasta tulemused. Fritüüride turul kinnitas hindade analüüs kvartiilide kaupa järeldusi, mis tehti turgude puhul tervikuna: madalamate kvartiilide puhul on turustaja brandid tugevnenud.
(48)
Ühinemine ei võimalda uuel äriüksusel saada kasu mittehorisontaalsetest teguritest. Brandide valik ja jõuseisund teatud turgudel ei ole kasusaamiseks piisavad, kui silmas pidada konkurentide seisundit nimetatud aspektides.
(49)
Eelnevat arvesse võttes ei loo ega tugevda eelseisev tehing valitseva ettevõtja seisundit, mis oleks märkimisväärseks takistuseks konkurentsile ühisturul või suurel osal sellest ning väikeste elektriliste majapidamismasinate turul Ühendkuningriigis ja Iirimaal.
III. KOKKUVÕTE
(50)
Ülaltoodud põhjustel otsustas komisjon mitte olla eelseisva koondumise vastu ning kuulutada see ühisturu ja Euroopa majanduspiirkonna lepinguga kokkusobivaks tingimusel, et jätkatakse esimese menetluse raames sätestatud kohustuste täitmist. (4) See otsus on vastu võetud vastavalt nõukogu määrusele (EMÜ) nr 4064/89 artikli 8 lõige 2 ning Euroopa majanduspiirkonna lepingu artiklile 57.

Labels: 1
4